b'\n_START_ARTICLE_\nRhenium\n_START_SECTION_\nHistorie\n_START_PARAGRAPH_\nEksistensen av grunnstoffet rhenium ble forutsagt av Dmitrij Mendelejev i 1871. Han kalte det uoppdagede grunnstoffet dwi-mangan, siden det h\xc3\xb8rte til 2 perioder over mangan. Dette ble st\xc3\xb8ttet av Henry Moseley i 1914, og i 1925 rapporterte de tyske kjemikerne Walter Noddack, Ida Tacke og Otto Berg at de hadde funnet spor av rhenium i platina-malm og i mineralet columbitt ved hjelp av r\xc3\xb8ntgenspektroskopi. I 1928 greide de \xc3\xa5 isolere 1 gram rhenium ved \xc3\xa5 bearbeide 660 kg med molybden-malm._NEWLINE_Navnet kommer fra Rhenus, det latinske navnet p\xc3\xa5 elva Rhinen.\n_START_SECTION_\nEgenskaper\n_START_PARAGRAPH_\nRhenium er et hardt og blankt s\xc3\xb8lvhvitt transisjonsmetall som har det tredje h\xc3\xb8yeste smeltepunktet av grunnstoffene (3\xc2\xa0186 \xc2\xb0C), bare overg\xc3\xa5tt av wolfram og karbon. Av grunnstoffene er det bare platina, iridium og osmium som har h\xc3\xb8yere tetthet. I ren metallisk form er det sv\xc3\xa6rt formbart, og kan b\xc3\xb8yes, valses og smis. Det kan sveises uten at det av den grunn blir spr\xc3\xb8tt. _NEWLINE_Selv om rhenium med sitt negative elektronpotensiale ikke regnes som edelmetall, er det ikke reaktivt ved romtemperatur, og er stabilt i luft. N\xc3\xa5r det varmes opp til omkring 400 \xc2\xb0C reagerer det med oksygen og danner rhenium(VII)oksid. Rhenium reagerer ogs\xc3\xa5 med ikke-metallene fluor, klor og svovel n\xc3\xa5r det er oppvarmet. Det l\xc3\xb8ses ikke opp av ikke-oksiderende syrer som saltsyre og flussyre, men l\xc3\xb8ses lett opp av de oksiderende syrene svovelsyre og salpetersyre. I likhet med mange andre metaller er rhenium lettantennelig i pulverform._NEWLINE_Rhenium blir superledende ved temperaturer under 1,7 K.\n_START_SECTION_\nIsotoper\n_START_PARAGRAPH_\nNaturlig forekommende rhenium best\xc3\xa5r av to isotoper, \xc3\xa9n stabil: \xc2\xb9\xe2\x81\xb8\xe2\x81\xb5Re (37,4%) og \xc3\xa9n ustabil (og dermed radioaktiv): \xc2\xb9\xe2\x81\xb8\xe2\x81\xb7Re (62,6%) med halveringstid 4,12 \xc3\x97 10\xc2\xb9\xe2\x81\xb0 \xc3\xa5r. I tillegg er 33 kunstig fremstilte ustabile isotoper kjent. De mest stabile av disse er \xc2\xb9\xe2\x81\xb8\xe2\x81\xb6\xe1\xb5\x90Re med halveringstid 2 \xc3\x97 10\xe2\x81\xb5 \xc3\xa5r, \xc2\xb9\xe2\x81\xb8\xe2\x81\xb4\xe1\xb5\x90Re med halveringstid 169 d\xc3\xb8gn, \xc2\xb9\xe2\x81\xb8\xc2\xb3Re med halveringstid 70 d\xc3\xb8gn, \xc2\xb9\xe2\x81\xb8\xe2\x81\xb4Re med halveringstid 38 d\xc3\xb8gn og \xc2\xb9\xe2\x81\xb8\xc2\xb2Re med halveringstid 64 timer. Alle de resterende isotopene har halveringstider kortere enn 25 timer, og de fleste kortere enn 1 time._NEWLINE_Atommassen for isotopene varierer fra 159,982115 u for \xc2\xb9\xe2\x81\xb6\xe2\x81\xb0Re til 193,97042 u for \xc2\xb9\xe2\x81\xb9\xe2\x81\xb4Re._NEWLINE_CAS-nummer: 7440-15-5\n_START_SECTION_\nForekomst\n_START_PARAGRAPH_\nRhenium forekommer ikke i ren form naturlig, men finnes sammen med molybden i molybdenglans MoS\xe2\x82\x82 og i mineralene columbitt, gadolinitt  og alvitt. I 1994 publiserte det vitenskapelige tidsskriftet Nature en artikkel som beskrev oppdagelsen av et rent rhenium-mineral best\xc3\xa5ende av rheniumsulfid i en fumarole ved den russiske vulkanen Kudriavy p\xc3\xa5 Kurilene. Dette funnet er imidlertid ikke kommersielt drivverdig. Rhenium er et sjeldent grunnstoff, og andelen i jordskorpen er omkring 1 ppm_NEWLINE_Chile har verdens st\xc3\xb8rste rhenium-reserver, og var den ledende produsenten i 2007 med 22,9 tonn. Andre forekomster finnes i USA, Kasakhstan, Armenia, Peru, Canada og Russland. I 2007 var verdensproduksjonen p\xc3\xa5 49,5 tonn. Verdens utvinnbare rhenium-reserver ansl\xc3\xa5s til 2\xc2\xa0500 tonn. I 2007 varierte kiloprisen p\xc3\xa5 rhenium fra 5\xc2\xa0000 USD i januar, til 9\xc2\xa0000 USD i september. Sm\xc3\xa5 mengder av molybden-rhenium og wolfram-rhenium legeringer samt mesteparten av platina-rhenium katalysatorer blir gjenvunnet. Kommersielt tilgjengelig rhenium leveres som regel i pulverform.\n_START_SECTION_\nAnvendelse\n_START_PARAGRAPH_\nRhenium brukes i s\xc3\xa5kalte superlegeringer som t\xc3\xa5ler h\xc3\xb8ye temperaturer. Disse legeringene brukes i jetmotorer. Legert med wolfram benyttes det til temperatursonder for temperaturer opp til 2\xc2\xa0200 \xc2\xb0C. Rhenium tilsettes legeringer med molybden og wolfram for \xc3\xa5 \xc3\xb8ke formbarheten. Rhenium-platina-legering blir brukt som katalysator ved fremstilling av h\xc3\xb8yoktan blyfri bensin.'